“บีพี” คาดราคาน้ำมันดิบเคลื่อนไหวกรอบ 60 ดอลล์/บาร์เรล ในช่วง 3 ปีหน้า
"บ.บีพี" คาดราคาน้ำมันดิบในตลาดโลกเคลื่อนไหวในกรอบ 60 ดอลล์/บาร์เรลในช่วง 3 ปีหน้า เนื่องจากอุปทานน้ำมันยังคงมีมากกว่าอุปสงค์
10 พ.ย. 2558

นายไมเคิล ทาวส์เฮนด์ เจ้าหน้าที่ระดับสูงของบริษัทบีพี คาดการณ์ว่า ราคาน้ำมันดิบในตลาดโลกจะเคลื่อนไหวในกรอบ 60 ดอลลาร์ต่อบาร์เรลในช่วง 3 ปีข้างหน้าเป็นอย่างน้อยที่สุด เนื่องจากอุปทานน้ำมันยังคงมีมากกว่าอุปสงค์
ด้านนายทาวส์เฮนด์แสดงความเห็นดังกล่าวนอกรอบการประชุมในอาบูดาบีว่า ปริมาณน้ำมันในตลาดโลกมีแนวโน้มที่จะอยู่ในระดับสูงกว่าอุปสงค์ไปจนถึงสิ้นปีหน้า
ส่วนราคาน้ำมันดิบที่ตลาดนิวยอร์กเมื่อคืนนี้ สัญญาน้ำมันดิบ WTI ส่งมอบเดือนธ.ค.ลดลง 42 เซนต์ หรือ 0.9% ปิดที่ 43.87 ดอลลาร์/บาร์เรล เนื่องจากนักลงทุนยังคงวิตกกังวลเกี่ยวกับภาวะอุปทานล้นตลาด โดยเฉพาะอย่างยิ่งหลังจากมีรายงานว่ากลุ่มประเทศผู้ส่งออกน้ำมัน (โอเปก) ผลิตน้ำมันเพิ่มขึ้นในเดือนต.ค.